
Senyores, senyors: 

Permeteu-me que evoqui l'alta figura i l’obra insigne de Pompeu Fabra» 
tot associant-les a records personals d’aquells que perduren plàsticament en 
la memòria de l’home. 

Deixeu-me reviure imaginativament, en primer terme, un matí de fi de 
curs dels meus darrers anys de batxillerat, quan, en deixar l'Internat dels 
Escolapis de Sarrià, entrava a la llibreria de L’Avenç a proveir-me per tot 
l’estiu d’aquelles edicions, populars pel preu. però selectes en contingut, en la 
vàlua dels traductors i àdhuc en la presentació i en la correcció tipogrà¬ 
fica, que representaven un dels més reïxits intents d’incorporar a la nostra 
llengua els nous corrents que el començament de segle portava a la literatura 
universal. En recollir el meu paquet de llibres, el dependent va lliurar-me. 
com a present, un petit fascicle, sòbria ment imprès, encapçalat amb 1' escut de 
Catalunya. El seu títol era: "Normes Ortogràfiques de l'Institut d’Estudis 
Catalans", Apassionadament, vaig llegir i assimilar aquelles regles senzilles, 
que m’evitarien en el futur les vacil·lacions i les determinacions purament 
personals i arbitràries en les gràfies catalanes. Més gran va ésser el meu 
goig quan, l’endemà, en rebre el diari familiar, "La Veu de Catalunya ", vaig 
veure incorporades al seu text aquelles mateixes Normes" í em va semblar 
que, àdhuc tipogràficament. aquells fulls de diari apareixien més clars, en 
quedar eliminades les ”h" finals etimològiques i en ésser substituïda ta copu¬ 
lativa amb "y” per una "i”. 

Què eren i quin abast tenien les Normes Ortogràfiques de l’Institut d’Es¬ 
tudis Catalans? Aparentment, eren una simple mesura de règim interior de 
I' Institut. En la realitat, tenien una transcendència nacional i històrica; eren 
un exemple de la puixança creadora implícita en l’obra del veritable politic, car 
les Normes" no eren pas exclusivament obra de gramàtics, ni de literats, 
sino que havien estat elaborades obeint els designis del més gran estadista 
que ha tingut la Catalunya moderna, aquell que. despres d haver-nos defi¬ 
nit i presentat en termes incontrovertibles "La Nacionalitat Catalana", vet¬ 
llava ara per l’ordenament de la seva llengua i l’enrobustiment de la seva 
cultura í, des d’una posició tan opaca com la Presidència d’ una Diputació 
Provincial, preparava la unificació política de Catalunya i posava les bases 
d’una veritable obra de Govern. Era, precisamente ell, Enric Prat de la Riba. 
qui havia fet venir Pompeu Fabra de Bilbao, on professava una càtedra a 
l’Escola d’Enginyers, per incorporar-lo de ple a les tasques d’ordenament i 
depuració de la nostra lléngua. tornant-lo així a la seva genuïna vocació. 




Les normes de 1 Institut foren obra principal de Pompeu Fabra, però no 
erer. les que Pompeu Fabra hauria personalment establert. N'hi ha prou amb 
comparar-les amb estudis gramaticals anteriors del mateix Fabra, per exem¬ 
ple amb la seva magnífica "Gramàtica de la Llengua Catalana", escrita en 
castellà, per veure com les seves preferències personals tendien a una orto¬ 
grafia encara més deslligada de convencionalismes tradicionals, més acostada 
a les normes de l’italià modern; però Fabra comprenia perfectament que no 
era obra de gramàtic solament la que estava fent i que es podien sacrificar 
perfectament innovacions que haurien pogut trobar fortes resistències en es¬ 
perits excessivament conservadors, en mires a una altra innovació, no es¬ 
trictament gramatical, sino de molt més llarga abast: la d'unificar, per obra 
d’una autoritat científica i al mateix temps per acceptació de tots aquells que 
escrivien en català, un sistema ortogràfic, cloent així el període anàrquic, 
la situació dialectal d'una lléngua que anava esdevenint més i més, per a tots 
els usos. la lléngua de tots els catalans. Començava amb aquest pas decisiu, 
la gran tasca de la Secció Filològica de LInstitut d’Estudis Catalans í la 
del seu President, fins a l’hora de la mort, Pompeu Fabra. La unificació 
ortogràfica, acceptada unànimement despres d'algunes resistències, que obeien 
més a la rutina i a posicions personals que a la convicció basada en la major 
perfecció d’altres sistemes ortogràfics, representava solament la part externa 
del llenguatge escrit i l'obra de Fabra i de l’Institut anava molt més enllà: 
restaurava i renovellava els girs sintàtics viciats en el període de decadèn¬ 
cia per contacte amb el castellà i àdhuc els que, per reacció, s'havien inven¬ 
tat arbitràriament, tan diferents com volgueu de la construcció correcta cas¬ 
tellana. però tant o més distants del geni lingüístic català. El "Diccionari 
Ortogràfic" era el complement obligat de les "Normes” i la fixació de cada 
mot per a la incorporació en el "Diccionari ”, etimològic i general era la 
tasca de cada dia. en un corrent constant de revisió, una tasca completa 
d'Acadèmia, molt més necessària en el català, que acabava de sortir d’una 
decadència secular. Classicistes i modernistes lluitaven, més a fora que dins 
l ínstitut. i el gran mèrit de l’obra de Fabra era l'estar inspirada en un cri¬ 
teri objectiu, que prenia el llenguatge com un organisme viu i. per tant, en 
constant renovació. El llenguatge, com deia un eminent filòleg alemany, no 
és lògic ni iüògic, sino alógic; més bé diriem bíólogic; unes paraules moren 
o cauen temporalment en desús fins que un poeta o literat o el poble mateix 
torna a reviure-les o, pels mateixos vehicles, paraules noves apareixen cons¬ 
tantment com a mitjà d'expressió apropiat de noves activitats o de nous 
dalers de l'home en la relació amb els de la pròpia parla. 

La meva primera relació personal amb Fabra, 1 inici de la meva amistat 
amb el Mestre, s’escaigué uns anys més tard, com assistent a un curs de Fi¬ 
lologia comparada, que professava cada vespre, en una aula de la Universitat 
oficial, curs patrocinat pels Estudis Universitaris Catalans. Les altres clas¬ 
ses organitzades per aquesta mateixa Institució es donaven en sales cedides 
per l'Ateneu Barcelonès, però la de Fabra, no sé per quina raó, s’allotjava 
dins el clos de la Universitat de l’Estat, Bé és veritat que li havien destinat 
una de les aules més rònegues i tristes, il·luminada a penes per una sola 
bombeta de filament de carbó, ja que la Universitat, essent diürns tots els 
cursos oficials, devia creure que el problema de la il·luminació artificial 
era més que negligible, inexistent. De set a vuit del vespre, acudia a escol¬ 
tar els ensenyaments de Pompeu Fabra, en aquella mateixa aula que jo havia 
deixat poques hores abans en els meus estudis oficials a la Facultat de Filo¬ 
sofia i Lletres. En contrast amb l’encarcarament dels mètodes i textos dels 
professors de l’Estat, el curs de Filologia comparada de Fabra era un re¬ 
pòs i un gaudi, que feia curta aquella hora. Sense subjecció a un text deter¬ 
minat, Fabra ens presentava diàriament el procés de transformació del lla¬ 
tí i de creació, segons el respectiu geni nacional, de cadascuna de les ilen- 




gües neo-llatines: català, castellà, llengua galaico-portuguesa, francès, italià 
i romanès. Els alumnes no passàvem de la mitja dotzena i és llàstima que 
aquelles lliçons no haguessin estat transcrites, puix que haurien constituït 
un dels textos més substancials en els estudis de filologia novo-llatina. 

Aquests cursos de Pompeu Fabra, físicament dins la Universitat, però 
sense cap nex amb els estudis oficials, revelaven, per contrast, la misèria 
espiritual del més alt centre docent existent a Catalunya. Quan tots els medis 
socials havien estat poderosament influïts per la Renaixença catalana,, que 
fou, precisament i més que res, en els seus inicis, una Renaixença cultural, la 
Universitat hi restava totalment impermeable, amb una hostilitat que no tenia 
ni el mèrit de l’agressivitat, una hostilitat marcada amb la impotència. N’hi 
havia prou amb passar llista al professorat, fetes les excepcions honorables 
que haurien estat precisament les que haurien afavorit la incorporació de la 
Universitat a la cultura catalana renaixent, per comprovar aquesta trista ve¬ 
ritat. Com a mostra, tenim que, en el mateix curs en què vaig començar a 
assistir a les lliçons de Fabra, els meus professors ” a la Facultat de Filosofia 
i Lletres eren: de Llengua i Literatura llatines, un antic cronista taurí, ele¬ 
vat a la condició de catedràtic per influència de Mazzantini, a qui el futur 
humanista havia dedicat una de les seves ressenyes més brillants; d’Antro¬ 
pologia, un pobre vessànic, foragitat per Unamuno de la Universitat de Sa¬ 
lamanca, i d'Història Universal el famós Rvdo. Martiniano Martínez, qui, 
en un curs superior d’Història, dedicava, per tot estudi, a Shakespeare, aque¬ 
lles lapidàries paraules: ' Genio inmoral y abyecto, en cuyos dratnas no hay 
realidad ni veracidad històrica”. Com era de necessari que aquella Univer¬ 
sitat, a la qual només es podia acudir a la recerca d’un títol, corresponguès 
als afanys culturals d’una joventut que sentia al mateix temps l’impuls re¬ 
novador del catalanisme i la vinculació a la cultura universal! Havia d ésser, 
precisament, Pompeu Fabra, l’ordenador de !a nostra llengua, el que presidís 
el Patronat de la futura Universitat autònoma, que implantà mètodes cientí¬ 
fics per a la selecció del Professorat, que instituí Seminaris a totes les Facul¬ 
tats, que atengué al mateix temps i amb la màxima eficiència la formació de 
professionals i la creació d'investigadors i d’homes d’estudi consagrats a les 
més altes especulacions del saber, que fes del clos universitari un eixopluc 
amable, que obrís les reixes i dongués accés als jardins als estudiants. 

Sense perdre des d’aleshores els freqüents rencontres amb Pompeu Fabra, 
sobretot a l’Institut d’Estudis Catalans, en l’edifici del qual va trobar allot¬ 
jament l’Oficina d’Estudis Jurídics, de la qual jo havia estat nomenat Secre¬ 
tari per la Mancomunitat de Catalunya i, en unes breus hores l’esplai a la 
famosa 'penya” de l’Ateneu Barcelonès, aplec heterogeni de literats, polítics 
i ateneïsten purs, amb enginyers, metges i àdhuc comerciants de diverses ca¬ 
tegories, el contacte personal i diari s establia de nou en ésser-me encomana¬ 
da la Direcció de "La Publicitat”, el vell òrgan republicà, guanyat a la nos¬ 
tra llengua en compliment d'un dels propòsits expressats en la "Conferència 
Nacional Catalana”, de la que emergia "Acció Catalana ”, partit del qual 
fou sempre Fabra un afiliat lleial. Fabra publicava diàriament, a primera 
pàgina, la seva rúbrica "Converses filològiques”, una secció breu, clara, 
com tota la seva prosa i àdhuc podríem dir combativa, com ho fou aquella 
campanya, anomenada humorísticament entre els amics "la batalla contra el 
gerundi ", En aquelles reunions del capvespre a )a Redacció de "La Publi¬ 
citat” del Passeig de Gràcia no tot era periodisme, ni menys gramàtica; més 
d’una vegada la policia de Primo de Rivera era visita de la casa, ja fos per 
demanar explicacions de textos aparentment inofensius i que, com a tals, 
la censura havia deixat passar, o per practicar registres que forçosament ha¬ 
vien d’ésser infructuosos o per endur-se’n algú de nosaltres, reclamat pel 


Cap de Policia. “La Publicitat'' va representar, al llarg d’aquella Dictadura, 
la protesta diària contra el règim militar i les Converses filològiques'* de Fa¬ 
bra eren, tot mantenint el seu rigor científic, un repte a les disposicions de 
la Junta Militar, orientades a la minimització i supressió, si haguessin gosat, 
de la lléngua nacional dels catalans. 

Noves tasques, al marge o colateralment amb les de caràcter estrictament 
gramatical que mai no negligi, esperaven a Pompeu Fabra en ésser instaurada 
la República i, sobre tot, despres de Taprovació de l’Estatut de Catalunya. 
Tasca essencialment política, en la més alta accepció de la paraula, no en el 
sentit de lluita de partits i d’aspiracions electorals, que sempre refusà. Com 
anècdota, no pas mancada de significació, cal recordar, no obstant, aque¬ 
lla presentació, ben al marge de la seva voluntat i contra del seu desig, de 
Pompeu Fabra com a candidat a les Corts Constituents en unes eleccions 
complementàries per la circumscripció de Barcelona ciutat. Un grup de cata¬ 
lanistes purs enlairava el nom de Fabra, candidat, com un símbol i com una 
inconformitat amb la tendència del partit majoritari de Catalunya, que el 
feia decantar més cap a les multituds "revolucionàries” que cap a les selec¬ 
cions idealistes del catalanisme; el nom de Fabra, llençat a la palestra per 
uns amateurs de la política, era preterit i vençut pel d’un militar andalús, el 
capità Giménez, perfectament desconegut a Catalunya i que ostentava el 
sol mèrit d’haver participat en l’alçament avortat de Jaca. Aquest episodi, 
i molts d altres, tant o més significatius, fan pensar en si és just o no el 
retret que es fa tan sovint als dirigents de la política catalana del 1931 d’ha¬ 
ver renunciat a una República catalana que {aquesta és almenys la meva 
lleial convicció) ni comptava amb cap força militar ni para-militar que la 
defensés a ultrança ni, el que és pitjor, amb l’adhesió ardent i incondicional 
d’una gran massa de catalans; les majories populars vibraven més, aquells 
dies, per les proclames antidinàstiques i d’exaltació de la República que per 
l’afirmació dels postulats damunt els quals s’aixecava al catalanisme. Fabra 
volgué mantenir-se sempre allunyat de la política activa i de les conteses 
electorals, àdhuc quan era sol·licitat per coalicions de partits i de catalanis¬ 
tes sense filiació política, com en aquella ocassió en què la seva negativa va 
dur-me a les Corts Constituents de la República. 

Fabra fou conseller assidu de parlamentaris i dirigents polítics en aquells 
mesos memorables en què les Corts de la República decidien el destí polític 
immediat de Catalunya. Els capítols de l’Estatut que promogueren una reac¬ 
ció més viva per part dels eterns enemics de la diferenciació peninsular eren 
—cosa natural— els que es referien a lléngua i cultura i era precisament 
aquest patrimoni espiritual el que més obligats a defensar estàvem els cata¬ 
lans. La delimitació de funcions en què es basava l’Estatut, comportava una 
sèrie de problemes tècnics, de la feliç solució dels quals depenia en gran 
part la viabilitat i l’èxit del futur règim autonòmic. Un dels més ardus 
d’aquests problemes fou el de l’organització universitària i crec sincerament 
que la solució que prevalgué fou, si no la ideal, la més viable en tots els 
ordres i la que, amb totes les concessions que un complex estat de fet obli¬ 
gava a fer, admetia íntegramente el respecte i lús incondicional del català 
per part de tots aquells que volguessin usar-lo i una integració de la cultura 
catalana al seu màxim centre docent i d’investigació científica. Algú podia 
considerar preferible la implantació de una única Universitat catalana a Bar¬ 
celona, més o menys vinculada en el seu funcionament a l'organisme de Go¬ 
vern autònom, o podia admetre com a disjuntiva la coexistència de dues Uni¬ 
versitats, la del Govern català i la sostinguda pel de la República, però si 
la primera solució pugnava amb la Constitució de la República i amb un 
estat de fet que no podia ignorar-se, la segona oferia tants inconvenients i 
tants perills, una lluita possible per títols i avantatges que podia revestir la 


forma d’una rivalitat entre dues cultures, que res de bo no auguraven. Hi 
havia, a més, l’aspecte econòmic, no pas negligible. Amb Pompeu Fabra més 
tard, ell com a President del Patronat de la Universitat autònoma í el que us 
parla, com a Conseller de Finances del Govern de Catalunya, fórem testi¬ 
monis i protagonistes del drama que les limitacions econòmiques introduien 
en la Universitat naixent. Catalunya no és una terra pròdiga en recursos 
econòmics i la seva principal riquesa radica en l'amor al treball i en l’es¬ 
forç tenaç dels seus fills. Per contra, una Universitat moderna requereix 
unes despeses institucionals i de funcionament tan elevades que ni amb les 
aportacions coordinades d’Estat i de Generalitat no eren suficients per fer 
del nostre primer centre allò que en el més moderat dels nostres afanys pa¬ 
triòtics havíem imaginat. 

La solució que prevalgué fou la d’una Universitat única a Barcelona, ins¬ 
titució autònoma regida per un Patronat en el qual estessin representats per 
parts iguals el Govern de la Generalitat i el de la República i amb amples 
atribucions per organitzar í regir els ensenyaments superiors. Les llengües 
catalana i castellana convivien a la Universitat en un peu d’igualtat, sense 
excloure l’accés a altres llengües, característica de les Universitats en llurs 
temps de major glòria i de la qual en tenim un dels exemples més antics i més 
commovedors per a nosaltres en les prèdiques de Ramón Lull en català a la 
Sorbona de Paris. 

Pompeu Fabra fou el primer President del Patronat universitari i la seva 
designació com a membre del Patronat no fou feta pel Govern de Catalunva. 
sino pel de la República, mentre aquell designava en representació seva fi¬ 
gures destacades de la Universitat de Madrid, intercanvi de gentileses que 
ens retornava al clima de convivència cordial de cultures i de pobles en e! 
qual havia estat gestada la forma de Govern que substituís la Monarquia 
despres de l’enderrocament d’aquesta. 

Amb Fabra i amb tot el Patronat de la Universitat autònoma havien 
d’ésser constants els meus tractes en accelerar-se, en el meu primer període 
de Conseller, els traspassos de serveis í de recursos de l'Estat a la Catalunya 
autònoma. I fou per seguir un d’aquests freqüents intercanvis que l’atzar 
volgué que els membres del Patronat compartissen amb nosaltres aquella 
nit memorable del 6 d’octubre de 1934 i que, corn a pressumptes reus de se¬ 
dició, ens acompanyessin al vaixeli-presó ’Uruguay’’. anclat al port de Bar¬ 
celona. Fabra visqué estoicament, gairebé sense alterar els seus hàbits, més 
que en allò que la presó comporta de residència fixa. invariable; seguia allà 
les seves labors acostumades i. en la reclusió forçosa, l’esportman inveterat 
que hi havia en Fabra es complavia, sense deixar la seva pipa i el seu som¬ 
riure, en imaginar des de coberta, tot mirant el port i l'horitzó marítim, a 
través dels espirals de fum del seu tabac anglès, competències de natació, 
de rem o de vela en les quals li hauria plagut de participar. 

Quan, al penal de Cartagena, els ecos inconfusibles de la reacció popular 
contra la barroera repressió dels fets d'Octubre que arribaven fins a nosal- 
tes ens obligaven a admetre la possibilitat d’assumir de nou la responsabilitat 
de governar Catalunya; quan la mobilització popular representada per les 
eleccions de 1936 ens obria sobtadament les portes del presidi i ens duia 
apoteòsícament al Palau de la Generalitat, una decisió ferma havia sorgit de 
les converses en les hores incomptables de presó: la tasca més urgent, la 
preponderant, a reempendre, si la voluntat popular ens tornava als nostres 
llocs, era la d’enfortir la consciència nacional, la de catalanitzar Catalunya, 
de manera que les llibertats guanyades i les que cobejàvem per al futur es 


basessin, més que en fugisseres victòries polítiques, en realitats nacionals 
més sòlides i incomniobibles i això volia dir, per tant, una màxima consagra¬ 
ció de l’obra de Govern a les institucions de cultura. Entre aquestes, la 
Universitat i els organismes de cultura superior eren, al mateix temps, la 
culminació i el germen d un pla que assegurés la formació d’homes de cièn¬ 
cia fins a la més exigent especialització, tant com la d'equips encarregats de 
funcions docents en tots els seus graus. ïmagineu-vos com havia d’ésser de 
preciosa la col·laboració de Pompeu Fabra en aquests projectes! 

Dissortadament, el camí no havia estat ni desbroçat quan la sublevació 
militar va posar el Govern de Catalunya davant urgències inajornables, d’un 
ordre completament distint a les que eren atribucions i funcions normals dins 
els quadros del règim autonòmic establert; fets indefugibles ens convertien 
en Govern combatent i la subversió dels, que havien d’ésser garantia ar¬ 
mada de l’ordre generava altres subversions, amb el doble perill de sucum¬ 
bir a la rebel·lió militar o a una revolució en la qual es debatien elements de 
formació i objectius contradictoris, armats ambs les mateixes armes que ha¬ 
vien estat traïdes per l’exèrcit de la República la tirania o el caos. I el temps 
í els esforços i els recursos comerçats en vorejar aquest i sortir-ne es tra- 
duien en despesa d' energies malversades. afeblien la nostra posició davant 
la conjugació de forces en les quals s’aplegaven les suptrvivències de 1 abso¬ 
lutisme tradicional espanyol, amb tota la ferotgia del seu fanatisme, i els 
exèrcits, a penes camuflats, de legionaris, d ltàlia i d’Alemanya ,llençats pel 
feixisme estatal a jugar el pròleg de l'imminent drama universal. 

L'associació de la figura i de l’obra de Pompeu Fabra a records perso¬ 
nals quedaria finida amb la breu conversa, la darrera, que ocasionalment 
vaig sostenir amb el Mestre a la Conselleria de Cultura, instal·lada aleshores 
al Palau del Marquès de Robert, en un dels meus viatges de París a Barce¬ 
lona, durant la guerra, Fabra m’aparegué, més que contristat per les difi¬ 
cultats materials d’aquell fi de batalla, per la visió del futur en allò que afec¬ 
tava el destí de la cultura catalana i l'existència mateixa de la nació. Man¬ 
tenia el seu somriure, però amb un deix d amargor i la lluïssor dels seus ulls 
no podia velar les més angoixoses temences. 

Despres... vingué la catàstrofe decisiva, la consumació del sacrifici, anun¬ 
ciat abans de la caiguda de la capital amb crits i amb actes que traspuaven 
per tot un desig insaciable de delanda est Cathalonia ’! L’èxode cn què es 
confonien les seleccions intel·lectuals, el camperol, 1 obrer i el soldat. 

Fabra trobà hospitalitat en terra catalana per la llengua í per la història. 
A la pirenenca vila de Prada, on sojorna encara avui un altre Mestre, Pau 
Casals, exemple de lleialtat a la Pàtria i a les seves conviccions, trasplantà, 
en allò que era possible, una llar i un estudi. El veiem intervenir en tot allò 
que pot ajudar a mantenir el nostre patrimoni espiritual i les nostres espe¬ 
rances, fins que, un dia de Nadal, s'estronca per sempre aquell somriure 
í s'apaga la lluïssor d’aquells ulls, obrir-ne uns altres de més grans. 

Així s’extingia una llarga vida, la vida d un octogenari, que no havia tro¬ 
bat encara la seva hora de repòs. En el curs d aquesta vida, la lléngua ca¬ 
talana havia retrobat, en gran part gràcies a aquest treballador infatigable, 
el vehicle que la retornava als més alts destins d'una lléngua universal. 

En les hores ombrívoles de la decadència, el català s havia reduït a un 
idioma familiar i, àdhuc per aquests usos íntims, anava essent abandonat. 


sobre tot, a les grans ciutats. Fou un miracle, reservat exclusivament als 
elegits, obra del geni, que un poeta eximi, Mossèn Jacint Verdaguer, restau¬ 
rés una llengua, ni transcrita d’uns textos envellits, ni extreta dels girs po¬ 
pulars en ús, cada vegada més dialectals; un idioma clar, potent, pel qual 
l’epopeia parlés novament en català i el lirisme més pur expressés els seus 
matisos. 

Fabra va ordenar, va enriquir i va posar al servei de tot el poble aquesta 
Uéngua, la parla mil·lenària dels catalans, fent-la apta i civil per als usos 
familiars, per a les assemblees públiques, per als instruments de govern i les 
deliberacions parlamentàries, per als poetes, els historiadors, els homes de 
ciència i per aquesta manifestacó tan típica dels temps moderns, el periodisme. 

Ordinàriament, és més fàcil de destruir que d'edificar; però si una cosa 
podem assegurar, àdhuc en aquests temps de dissort, és que l’obra de Fabra 
no la destruiran! 

La llengua va salvar una vegada Catalunya de desaparèixer com a Na¬ 
ció; que la salvarà de nou és tota la nostra esperança. Institucions políti¬ 
ques, riqueses nacionals, tot es pot perdre. Tot es pot recuperar, però, 
mentre l’esperit nacional no perdi el propi accent. Quan no ens restés altra 
cosa, encara podríem dir com el clàssic: ”E pus parla català. Deu li dó glòria”! 


